24 Akee Ebileham yɛle ɛrelera kpalɛ, na ɛnee Gyihova ɛyila ye wɔ debie biala anu.+2 Ebileham zele ye sonvolɛ kpanyinli ne mɔɔ wɔ ye sua nu ɛkɛ mɔɔ nea debie biala mɔɔ ɔlɛ la azo la kɛ:+ “Mesɛlɛ wɔ, fa ɛ sa wula me ɛzɔlɛ bo,3 na mekulo kɛ ɛfa Gyihova, anwuma nee aze Nyamenle ne ɛka ndane kɛ, ɛnrɛgya Keenama mɔɔ mede bɛ avinli la amra mraalɛ ne mɔ bie ɛnrɛmaa me ra ne.+4 Emomu ɛbahɔ me maanle nu nee me mbusuafoɔ avinli+ na wɔahɔgya raalɛ wɔamaa me ra Ayezeke.”5 Noko sonvolɛ ne bizale ye kɛ: “Na saa raalɛ ne ɛngulo kɛ ɔ nee me ba ɛke ɛ? Ɛnee menva ɛ ra ne menzia mengɔ azɛlɛ ne mɔɔ ɛvi zo ɛrale la azo ɔ?”+6 Ɔti Ebileham zele ye kɛ: “Nea na wɔanva me ra ne wɔangɔ nehane.+7 Gyihova, anwuma Nyamenle ne mɔɔ yele me vile me papa sua nu nee me mbusuafoɔ azɛlɛ zo+ na ɔ nee me dendɛle na ɔhanle ndane ɔhilele me kɛ:+ ‘Mebava azɛlɛ ɛhye meamaa+ ɛ bo zo amra’ la,+ bazoa ye anwumabɔvolɛ yeamaa yeali ɛ nyunlu+ na wɔahɔgya raalɛ wɔ nehane wɔamaa me ra ne.+8 Noko saa raalɛ ne ɛngulo kɛ ɔ nee wɔ ba a, yemɔ ɛndo ndane ɛhye. Noko ɔnle kɛ ɛfa me ra ne ɛkɔ nehane.”9 Ɔti sonvolɛ ne vale ɔ sa wulale ɔ menle Ebileham ɛzɔlɛ bo na ɔhanle edwɛkɛ ɛhye anwo ndane ɔhilele ye.+10 Yemɔti sonvolɛ ne vale ɔ menle afunlumu ne mɔ anu bulu yɛɛ ɔ menle ninyɛne mgbalɛ ne mɔ kɔsɔɔti bie na ɔhɔle. Akee ɔhɔle Mɛsɔpɔteemea nehane, wɔ Neehɔ sua zo.11 Ɔmaanle afunlumu ne mɔ hotole bula bie mɔɔ wɔ suakpole ne anzi la anwo. Ɛnee ɔle nɔsolɛ nu, mekɛ mɔɔ mraalɛ ne mɔ kɔsesa nzule la.12 Akee ɔhanle kɛ: “Gyihova, me menle Ebileham Nyamenle, mesɛlɛ wɔ, maa ɔwie me boɛ ɛnɛ kenle ye, na da wɔ ɛlɔlɛ kpundii ne ali kile me menle Ebileham.13 Megyi nzubula ye anwo wɔ ɛke, na sua ye azo mbɛlɛra barasesa nzule.14 Maa ɔrɛla ye kɛ, bɛlɛra ne mɔɔ mebaze ye kɛ, ‘Mesɛlɛ wɔ, ka wɔ nzule buakɛ ne aze maa meno nzule ne bie,’ na ɔbaha kɛ, ‘No bie, na mebasesa bie meamaa wɔ afunlumu ne mɔ noko anlo’ la, ɛyɛ ahenle mɔɔ wɔkpa ye wɔmaa wɔ sonvolɛ Ayezeke la; na maa menlua ɛhye azo menwu ye kɛ, wɔla ɛlɔlɛ kpundii ali wɔhile me menle ne.”15 Ɔ nloa ampe bɔbɔ, Relebɛka vi sua ne azo vindele na ɛnee ye buakɛ ne gyi ɔ kɔme zo. Relebɛka papa a le Bɛtuwɛle,+ yɛɛ Ebileham adiema nrenyia Neehɔ aye+ Melekaa ara+ a le Bɛtuwɛle.16 Ɛnee bɛlɛra ne anwo yɛ fɛ kpalɛ; ɔle bɛlɛra mɔɔ nee nrenyia biala ɛtɛdale ɛlɛ. Ɔtolole ɔhɔle nzubula ne anwo ɔhɔzale bie na ɔvole ɔrale.17 Ndɛndɛ ne ala sonvolɛ ne nriandile hɔyiale ye na ɔhanle kɛ: “Mesɛlɛ wɔ, maa me wɔ buakɛ ne anu nzule ekyi meno.”18 Ɔdaye noko ɔhanle kɛ: “Me menle, no bie.” Ɔti ndɛndɛ ne ala, ɔzokoɛle ye buakɛ ne ɔziele ɔ sa zo na ɔmaanle ɔnlonle bie.19 Mɔɔ ɔmaanle ɔnlonle bie ɔwiele la, ɔhanle kɛ: “Mebaza bie meamaa wɔ afunlumu ne mɔ noko kɔkpula kɛ bɛ muala bɛbanlo bie bɛawie.”20 Ɔti ɔwolale ye nzule ne ɔguale debie mɔɔ nane ne mɔ no nzule wɔ nu la anu ndɛndɛ na ɔnriandile ɔlile akɔneaba wɔ bula ne azo ɔsesale nzule ɔmaanle ye afunlumu ne mɔ amuala.21 Ɛhye mɔ amuala anu, ɛnee nrenyia ne gyi ɛkɛ ne koonwu ɛlɛnea ye na ɛnee yezi ɔ nwo; ɛnee ɔngola ɔnnwu ye saa Gyihova ɛmaa ye adendulɛ ne ɛwie ye boɛ a.22 Mɔɔ afunlumu ne mɔ nlonle nzule wiele la, nrenyia ne yele bɛ bonyi nu nvutuke ngɛba mɔɔ ye ɛlomboɛ le hyikɛle* foa ko yɛɛ bɛ sa akɔme nu nvutuke ngɛba nwiɔ mɔɔ ye ɛlomboɛ le hyikɛle* bulu la maanle ye23 na ɔhanle kɛ: “Mesɛlɛ wɔ ka kile me, wɔ papa a le nwane? Wɔ papa lɛ sua mɔɔ yɛbahola yɛala nu nɔe ɔ?”24 Ɔti ɔzele ye kɛ: “Me papa a le Bɛtuwɛle,+ Melekaa ara nrenyia ne mɔɔ ɔwole ye ɔmaanle Neehɔ la.”+25 Na ɔdoale zo kɛ: “Yɛlɛ ndile nee nya nya mɔɔ nane di la dɔɔnwo, yɛɛ eza yɛlɛ ɛleka mɔɔ bɛbala ye nɔe a.”26 Akee nrenyia ne hotole na ɔbutule ɔ nyunlu aze wɔ Gyihova anyunlu27 na ɔhanle kɛ: “Ayɛlɛyelɛ ɛha Gyihova, me menle Ebileham Nyamenle ne, ɔluakɛ yeanye ye ɛlɔlɛ kpundii ne nee ye nɔhalɛlilɛ ne yeanvi me menle anwo zo. Gyihova ɛhile me adenle ɛra me menle amediema ne mɔ sua nu.”28 Na bɛlɛra ne nriandile hɔhanle ɛhye mɔ anwo edwɛkɛ hilele ye mame sua nu amra.29 Ɛnee Relebɛka lɛ ɔ diema nrenyia bie mɔɔ bɛfɛlɛ ye Leeban.+ Yemɔti Leeban nriandile hɔle nrenyia ne mɔɔ ɛnee gyi nzubula ne anwo la anwo lɔ.30 Mɔɔ ɔnwunle ɔ diema raalɛ ne abonyi nu ngɛba ne nee ɔ sa akɔme nu ngɛba ne na ɔdele edwɛkɛ mɔɔ ɔ diema raalɛ Relebɛka hanle kɛ, “Edwɛkɛ mɔɔ nrenyia ne hanle hilele me la ɛne” la, ɔhɔyiale nrenyia ne mɔɔ ɛnee tɛgyi ye afunlumu ne mɔ anwo ɛkɛ wɔ nzubula ne anwo la.31 Ɛkɛ ne ala ɔhanle kɛ: “Wɔmɔ mɔɔ Gyihova ɛyila wɔ a, bɛla. Duzu ati a ɛtɛgyi alienwo ɛke a? Meziezie sua ne anu nee ɛleka mɔɔ afunlumu ne mɔ bala la mewie.”32 Ɔti nrenyia ne rale sua nu ɛkɛ, na ɔzianyizianyinle* afunlumu ne mɔ na ɔmaanle bɛ nya nya nee ndile na ɔmaanle nrenyia ne nee menli mɔɔ nee ye lua la nzule bɛwowole bɛ gyakɛ anwo.33 Noko mɔɔ bɛvale debie bɛziele ɔ nyunlu kɛ ɔli la, ɔhanle kɛ: “Menrɛli debie kɔkpula kɛ mebaha mɔɔ ɔwɔ kɛ meka mekile bɛ la.” Yemɔti Leeban hanle kɛ: “Tendɛ!”34 Akee ɔhanle kɛ: “Mele Ebileham sonvolɛ.+35 Na Gyihova ɛyila me menle kpole kpalɛ na yemaa yenyia ɔ nwo kpole kpalɛ, yemaa yenyia mboane nee nlankɛ, dwɛtɛ fufule nee nvutuke, azonvolɛ mrenyia nee mraalɛ yɛɛ afunlumu nee asoaso dɔɔnwo.+36 Eza me menle aye Sɛla wole ralɛ nrenyia maanle me menle wɔ ye mrelera nu,+ na ɔbava debie biala mɔɔ ɔlɛ la yeamaa ye.+37 Yemɔti me menle maanle menganle ndane, ɔse: ‘Mmagya Keenama mɔɔ mede bɛ avinli la amra mraalɛ ne mɔ bie ɛmaa me ra ne.+38 Emomu ɛbahɔ me papa sua nu nee me mbusuafoɔ avinli+ na wɔahɔgya raalɛ wɔamaa me ra ne.’+39 Noko membizale me menle kɛ: ‘Na saa raalɛ ne ɛngulo kɛ ɔ nee me bara ɛke ɛ?’+40 Ɔzele me kɛ: ‘Gyihova mɔɔ me nee ye lua la+ bazoa ye anwumabɔvolɛ yeamaa ɔ nee wɔ ahɔ,+ na yeamaa wɔ adendulɛ ne awie wɔ boɛ, na wɔagya raalɛ wɔ me mbusuafoɔ nee me papa sua nu amra avinli wɔamaa me ra ne.+41 Noko saa ɛkɔ me mbusuafoɔ ɛkɛ na bɛanva raalɛ ne bɛammaa wɔ a, yemɔ ɛndo ndane ɛhye mɔɔ wɔha la.’+42 “Mɔɔ mendwule nzubula ne anwo ɛnɛ la, menganle kɛ: ‘Gyihova, me menle Ebileham Nyamenle, saa ɛbamaa me adendulɛ ne awie me boɛ a,43 megyi nzubula ye anwo ɛke. Maa ɔrɛla ye kɛ, saa bɛlɛra bie ɛlɛba+ araza nzule, na meka kɛ, “Mesɛlɛ wɔ, maa meno wɔ buakɛ ne anu nzule ne ekyi,”44 na ɔka kɛ, “No bie, na mebasesa bie meamaa wɔ afunlumu ne mɔ noko anlo” a, maa zɔhane raalɛ ne ɛyɛ ahenle mɔɔ Gyihova ɛkpa ye ɛmaa me menle ara ne la.’+45 Kolaa na meaha me edwɛkɛ ne wɔ me ahonle nu meawie la, Relebɛka vindele ɛkɛ na ɛnee ye buakɛ ne gyi ɔ kɔme zo, na ɔtolole ɔhɔle nzubula ne anwo ɔhɔzale nzule. Akee menzele ye kɛ: ‘Mesɛlɛ wɔ, maa me nzule ne bie meno.’+46 Ɔti ndɛndɛ ne ala, ɔzokoɛle ye buakɛ ne na ɔhanle kɛ: ‘No bie,+ na mebaza bie meamaa wɔ afunlumu ne mɔ noko.’ Yemɔti menonle bie na eza ɔsesale bie ɔmaanle afunlumu ne mɔ.47 Ɛhye anzi, membizale ye kɛ: ‘Wɔ papa a le nwane?’ na ɔbuale kɛ: ‘Me papa a le Bɛtuwɛle, Neehɔ ara nrenyia ne mɔɔ Melekaa wole ye maanle ye la.’ Yemɔti menvale ngɛba ne menzɔle ɔ bonyi na menvale bɛ sa akɔme nu ngɛba ne menguale ɔ sa.+48 Akee mengotole na membutule me nyunlu aze wɔ Gyihova anyunlu na menyele Gyihova, me menle Ebileham Nyamenle ne,+ mɔɔ ɛhile me adenle fɔɔnwo kɛ membanva me menle adiema nrenyia ne ara raalɛ ne memaa ɔ ra ne la ayɛlɛ.49 Yemɔti saa bɛkulo kɛ bɛda ɛlɔlɛ kpundii nee nɔhalɛlilɛ ali bɛkile me menle a, bɛha bɛhile me, tɛ ye zɔhane noko a bɛha, amaa meanwu mɔɔ meyɛ a.”*+50 Akee Leeban nee Bɛtuwɛle buale kɛ: “Ɛhye vi Gyihova. Yɛnrɛhola yɛnrɛha yɛnrɛhile wɔ kɛ ɛhɛe anzɛɛ kyɛkyɛ.*51 Relebɛka a gyi ɛ nyunlu ɛkɛ ne la. Fa ye kɔ na maa ɔyɛ ɛ menle ara ne aye kɛ mɔɔ Gyihova ɛha la.”52 Mɔɔ Ebileham sonvolɛ ne dele bɛ edwɛkɛ ne la, ɛkɛ ne ala ɔbutule ɔ nyunlu aze wɔ Gyihova anyunlu.53 Akee sonvolɛ ne yeyele dwɛtɛ fufule nee nvutuke agudeɛ yɛɛ adɛladeɛ maanle Relebɛka, yɛɛ ɔvale ninyɛne mɔɔ sonle bolɛ la ɔmaanle ɔ diema nrenyia ne nee ye mame.54 Ɛhye anzi, ɔ nee mrenyia ne mɔ mɔɔ boka ɔ nwo la lile na bɛnlonle na bɛlale ɛkɛ ne nɔe ne.Mɔɔ ɔdwazole nwonlomɔ ne la ɔhanle kɛ: “Bɛmaa me adenle bɛmaa mengɔ me menle anwo lɔ.”55 Ɛhye ati ɔ diema nrenyia ne nee ye mame hanle kɛ: “Maa bɛlɛra ne ɛdɛnla yɛ nwo ɛke kɛyɛ kenle bulu. Na akee yeahɔ.”56 Noko ɔzele bɛ kɛ: “Bɛmmakye me bɛsie ɛke, ɔluakɛ Gyihova ɛmaa me adendulɛ ne ɛwie me boɛ. Bɛmaa me adenle bɛmaa mengɔ me menle anwo lɔ.”57 Yemɔti bɛhanle kɛ: “Maa yɛvɛlɛ bɛlɛra ne na yɛbiza ye.”58 Bɛvɛlɛle Relebɛka na bɛbizale ye kɛ: “Ɛkulo kɛ ɛ nee nrenyia ɛhye kɔ ɔ?” Ɔbuale kɛ: “Ɛhɛe, me nee ye bahɔ.”59 Yemɔti bɛmaanle bɛ diema raalɛ Relebɛka+ nee ahenle mɔɔ nleanle ye*+ la yɛɛ Ebileham sonvolɛ ne nee ye menli ne hɔle.60 Na bɛyilale Relebɛka na bɛzele ye kɛ: “Yɛ diema raalɛ, ɛ bo zo amra ɛyɛ mgbe dɔɔnwo,* na ɛ bo zo amra ɛva menli mɔɔ kpɔ bɛ la anlenkɛ kpole ne.”*+61 Akee Relebɛka nee ye azonvolɛ mraalɛ ne mɔ dwazole hɔvole afunlumu ne mɔ azo na bɛlile nrenyia ne anzi. Ɔti sonvolɛ ne vale Relebɛka na ɔzile nu ɔhɔle.62 Ɛnee Ayezeke vi Biyɛ-leehae-lɔe nehane ɛra,+ ɔluakɛ ɛnee ɔde Nɛgɛbe azɛlɛ zo.+63 Ɔlɛkɔ nɔsolɛ nu la, Ayezeke vindele alienwo* kɛ ɔkadwenledwenle ninyɛne nwo.+ Mɔɔ ɔmaanle ɔ nye zo la, ɔnwunle kɛ afunlumu dɔɔnwo ɛlɛba!64 Mɔɔ Relebɛka maanle ɔ nye zo la, ɔnwunle Ayezeke, na ɔvi ye afunlumu ne azo ɔdwule aze ndɛndɛ.65 Akee ɔbizale sonvolɛ ne kɛ: “Nrenyia boni a lua nehane mɔɔ ɔlɛba yearayia yɛ la?” Na sonvolɛ ne hanle kɛ: “Me menle ne ɔ.” Ɔti ɔvale ye aguzo ne ɔhedale ɔ ti zo.66 Na sonvolɛ ne hanle mɔɔ yeyɛ la amuala hilele Ayezeke.67 Ɛhye anzi, Ayezeke vale Relebɛka hɔle ye mame Sɛla ɛdanlɛsua ne anu.+ Ɔti ɔvale Relebɛka ɔyɛle ɔ ye; na ɔhulole ye,+ na Ayezeke arɛle kyekyele wɔ ye mame ewule ne anzi.+
twi_Latn